o izvajanju pooblastila za sprejemanje delegiranih aktov, prenesenega na Komisijo na podlagi Uredbe (ES) št. 216/2009 o predložitvi statističnih podatkov o nominalnem ulovu držav članic, ki lovijo na določenih območjih izven severnega Atlantika, Uredbe (ES) št. 217/2009 o predložitvi statističnih podatkov o ulovu in aktivnosti s strani držav članic, ki izvajajo ribolov v severozahodnem Atlantiku in Uredbe (ES) št. 218/2009 o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku

1.Ozadje

Uredba (ES) št. 216/2009 z dne 11. marca 2009 o predložitvi statističnih podatkov o nominalnem ulovu držav članic, ki lovijo na določenih območjih izven severnega Atlantika, Uredba (ES) št. 217/2009 z dne 11. marca 2009 o predložitvi statističnih podatkov o ulovu in aktivnosti s strani držav članic, ki izvajajo ribolov v severozahodnem Atlantiku in Uredba (ES) št. 218/2009 z dne 11. marca 2009 o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku so bile spremenjene z Uredbo (ES) št. 1350/2013 z dne 11. decembra 2013 o spremembi določenih zakonodajnih aktov na področju kmetijske in ribiške statistike, da bi se izvedbena pooblastila uskladila s Pogodbo o delovanju Evropske unije.

Komisija je pooblaščena za sprejemanje delegiranih aktov, s katerimi se upošteva gospodarski in tehnološki napredek. Tovrstni delegirani akti lahko spreminjajo:

• sezname statističnih ribolovnih območij ali njihovih podrazdelkov iz prilog I, II in III k Uredbi (ES) št. 216/2009 ter prilog II in III k Uredbi (ES) št. 217/2009 in Uredbi (ES) št. 218/2009;

• sezname vrst iz Priloge IV k Uredbi (ES) št. 216/2009 ter Priloge I k Uredbi (ES) št. 217/2009 in Uredbi (ES) št. 218/2009;

• merila, kode in opredelitve, ki se uporabljajo za ribolovno aktivnost, ribolovno orodje, velikosti plovil in načine ribolova, iz Priloge IV k Uredbi (ES) št. 217/2009.

V skladu s členom 5 Uredbe (ES) št. 216/2009 in Uredbe (ES) št. 218/2009 ter členom 6 Uredbe (ES) št. 217/2009 se pooblastilo za sprejemanje tovrstnih delegiranih aktov na Komisijo prenese za obdobje petih let od 10. januarja 2014. To pooblastilo se samodejno podaljšuje za obdobja petih let, razen če Evropski parlament ali Svet temu nasprotuje.

Komisija mora pripraviti poročilo o prenesenem pooblastilu najpozneje devet mesecev pred koncem petletnega obdobja, torej pred 10. aprilom 2018.

S tem poročilom je izpolnjena ta obveznost poročanja.

2.Izvajanje delegiranega pooblastila Komisije v skladu z Uredbo (ES) št. 216/2009, Uredbo (ES) št. 217/2009 in Uredbo (ES) št. 218/2009

Komisija še ni uporabila pooblastila za sprejemanje delegiranih aktov, ki je nanjo preneseno z Uredbo (ES) št. 216/2009, Uredbo (ES) št. 217/2009 in Uredbo (ES) št. 218/2009.

Navedene uredbe obsegajo letno zbiranje statističnih podatkov o nominalnem ulovu plovil, ki lovijo na sedmih glavnih ribolovnih območjih in v njihovih podrazdelkih, pa tudi o ribolovni aktivnosti, razdeljeni po koledarskem mesecu ulova, ribolovnem orodju, velikosti plovila in glavnih ciljnih vrstah v severozahodnem Atlantiku. Prvi podatki so bili zbrani leta 2009; Komisiji (Eurostatu) so bili predloženi konec maja 2010 za Uredbo (ES) št. 217/2009 ter konec junija za Uredbo (ES) št. 216/2009 in Uredbo (ES) št. 218/2009.

Do trenutka predložitve tega poročila je bilo zbiranje podatkov v skladu z navedenimi uredbami stabilno, mednarodne opredelitve pa se niso spremenile. Po oceni Komisije zato uporaba njenega pooblastila še ni bila potrebna.

3.Zaključek

Komisija še ni uporabila pooblastila za sprejemanje delegiranih aktov, ki je nanjo preneseno z Uredbo (ES) št. 216/2009, Uredbo (ES) št. 217/2009 in Uredbo (ES) št. 218/2009.

Komisija meni, da je njeno pooblastilo še naprej upravičeno, saj bo v prihodnosti morda morala sprejeti delegirane akte, da bi se za potrebe uporabnikov podatkov v okviru prihodnje skupne kmetijske politike spremenili seznami vrst in ribolovnih območij iz prilog k navedenim uredbam.